Sveitarstjóri í Ölfusi segir að ekki komi til greina að hafa opna efnishauga á hafnarsvæðinu í Þorlákshöfn. Þýskt fyrirtæki vill ferma mikið magn vikurs frá Mýrdalssandi og til Þorlákshafnar, þaðan sem honum verður siglt út í heim.
Fulllestaðir vöruflutningabílar munu aka allan sólarhringinn á kortersfresti milli Mýrdalssands og Þorlákshafnar allan ársins hring ef áætlanir þýska fyrirtækisins ganga eftir. Frá Þorlákshöfn er vikurinn síðan fluttur út í heim. Elliði Vignisson, sveitarstjóri í Ölfusi, segir ekki koma til greina að fyrirtækið fái að hafa opna efnishauga á hafnarsvæðinu sem nú er í uppbyggingu.
Elliði segir að lítið sé vitað um framkvæmdir þýska fyrirtækisins að svo stöddu. Sveitarstjórn hafi fundað með fyrirtækinu tvisvar áður þar sem það óskaði eftir lóðum undir starfsemi sína. Elliði segist ekki endilega trúa að verkefnið verði mjög atvinnuskapandi fyrir sveitarfélagið.
Þýskt fyrirtæki sem hyggur á umfangsmikinn útflutning vikurs frá Þorlákshöfn, fengi líklega ekki að hafa opna efnishauga með vikri á hafnarsvæðinu að sögn sveitarstjóra í Ölfusi. Hann segir lítið vitað um þær framkvæmdir sem fylgja verkefninu.